CELEX: 
Language: et
Date: 2019-03-14 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2017/1799 seoses Hiina Rahvapangale määruse (EL) nr 600/2014 kohastest kauplemiseelse ja -järgse läbipaistvuse nõuetest erandi tegemisega

SELETUSKIRI
            
            
               1.DELEGEERITUD ÕIGUSAKTI TAUST
            
            
               1.1.Üldine taust ja eesmärgid
            
            
               Määrust (EL) nr 600/2014
                  1
                (mille kohta kasutatakse üldiselt nimetust „MiFIR“) hakati kohaldama 3. jaanuaril 2018 ja see asendab koos direktiiviga 2014/65/EL
                  2
                (MiFID 2) direktiivi 2004/39/EÜ
                  3
                (MiFID I). MiFIRi ja MiFID 2-ga nähakse ette ühtne õigusraamistik, millega muu hulgas reguleeritakse investeerimisühingute, kauplemiskohtade, andmearuandlusteenuste osutajate ja liidus investeerimisteenuseid pakkuvate või investeerimisega tegelevate kolmanda riigi ühingute suhtes kohaldatavaid nõudeid. 
            
            
               MiFID 2 ja MiFIRi üldine eesmärk on ühtlustada finantsturgudel konkurentsitingimusi ja anda turgudele võimalus edendada majandust, töökohtade loomist ja kasvu.
            
            
               MiFIRi ja MiFID 2 eesmärk on suurendada finantsturgude tõhusust, vastupanuvõimet ja terviklikkust. Eelkõige soovitakse nendega suurendada läbipaistvust seeläbi, et kehtestatakse kauplemiseelne ja -järgne läbipaistvuskord muudele finantsinstrumentidele kui aktsiad ning karmistatakse ja laiendatakse aktsiatega kauplemise puhul kehtivat läbipaistvuskorda.
            
            
               1.2.Õiguslik taust ja õiguslik külg
            
            
               MiFIRis sätestatud nõuete täpsustamiseks on vastavalt Euroopa Liidu toimimise lepingu artiklile 290 antud komisjonile õigus võtta vastu delegeeritud õigusakte ja määrata neis kindlaks teatavad elemendid, kui kaasseadusandjad on pidanud vajalikuks sellised õigused komisjonile anda. MiFIRi artikli 1 lõikega 9 on komisjonile antud õigus võtta vastu delegeeritud õigusakte, et laiendada erandit MIFIRi kohastest kauplemiseelse ja -järgse läbipaistvuse nõuetest kolmandate riikide keskpankade suhtes selliste tehingute puhul, mille eesmärk on viia ellu raha-, valuuta- või riigivõla haldamise poliitikat.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Euroopa Komisjon tugines järelduste tegemisel Euroopa Poliitikauuringute Keskuse ja Bologna Ülikooli tehtud välisuuringule „Kolmandate riikide keskpankade ja muude asutuste suhtes turukuritarvituse määruse (MAR) ja finantsinstrumentide turgude määruse (MiFIR) alusel kohaldatavad erandid“. Kõnealune uuring põhineb kolmandate riikide jurisdiktsiooni alla kuuluvatele keskpankadele esitatud küsimustikul. Selles on analüüsitud kolmandate riikide keskpankade õiguslikku kohtlemist seoses kauplemiseelse ja -järgse läbipaistvusega, nende tegevusraamistiku läbipaistvusega ja liidus toimuva kauplemistegevuse ulatusega. Algne komisjoni delegeeritud määruse (EL) 2017/1799 eelnõu avaldati neljanädalaseks konsultatsiooniks, mis lõppes 4. mail 2017. Avaliku konsultatsiooni raames ei esitatud mingeid märkusi.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 600/2014 artikli 1 lõikega 6 on kehtestatud erand kauplemiseelse ja -järgse läbipaistvuse nõuetest tehingute puhul, mille vastaspool on Euroopa Keskpankade Süsteemi (EKPS) liige ning see tehing on tehtud, viimaks ellu raha-, valuuta- ja finantsstabiilsuspoliitikat, milleks kõnealune EKPSi liige on seaduslikult volitatud ning kui kõnealune liige on oma vastaspoolt eelnevalt teavitanud, et tehingu suhtes tehakse erand. 
            
            
               Vastavalt määruse (EL) nr 600/2014 artikli 1 lõikele 9 on komisjonil õigus võtta vastu delegeeritud õigusakte, et laiendada kõnealust erandit kolmandate riikide teatavatele keskpankadele. Komisjoni delegeeritud määrusega (EL) 2017/1799 on rakendatud määrusest (EL) nr 600/2014 tulenevat õigust ja määratud kindlaks kolmandate riikide keskpangad, kelle suhtes kohaldatakse erandit, mida vastavalt määruse (EL) nr 600/2014 artikli 1 lõikele 6 kohaldatakse EKPSi liikmete suhtes.
            
            
               Komisjoni delegeeritud määruse (EL) 2017/1799 põhjenduses 3 on ette nähtud, et komisjoni delegeeritud määruses (EL) 2017/1799 sätestatud selliste kolmandate riikide keskpankade loetelu, kelle suhtes kohaldatakse erandit, tuleks vajaduse korral läbi vaadata, sealhulgas et vajaduse korral laiendada erandit muudele kolmandate riikide keskpankadele, keda ei ole veel loetellu lisatud.
            
            
               KOMISJONI DELEGEERITUD MÄÄRUS (EL) …/…,
            
            
               14.3.2019,
            
            
               millega muudetakse delegeeritud määrust (EL) 2017/1799 seoses Hiina Rahvapangale määruse (EL) nr 600/2014 kohastest kauplemiseelse ja -järgse läbipaistvuse nõuetest erandi tegemisega
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012,
                  4
                eriti selle artikli 1 lõiget 9,
            
            
               ning arvestades järgmist:
            
            
               (1)Selliste tehingute suhtes, mille vastaspooled on Euroopa Keskpankade Süsteemi (EKPS) liikmed, kohaldatakse vastavalt määruse (EL) nr 600/2014 artikli 1 lõikele 6 erandit kauplemise läbipaistvuse nõuetest, kui kõnealuste tehingute eesmärk on viia ellu raha-, valuuta- või finantsstabiilsuspoliitikat.
            
            
               (2)Sellist erandit määruse (EL) nr 600/2014 kohaldamisalast võib kõnealuse määruse artikli 1 lõike 9 kohaselt laiendada nii kolmandate riikide keskpankadele kui ka Rahvusvaheliste Arvelduste Pangale. 
            
            
               (3)Delegeeritud määruses (EL) 2017/1799 sätestatud loetelu kolmandate riikide keskpankadest, kelle suhtes kohaldatakse erandit, tuleks ajakohastada, sealhulgas vajaduse korral laiendada määruse (EL) nr 600/2014 artikli 1 lõikes 6 sätestatud erandit muudele kolmandate riikide keskpankadele või arvata sellised avaliku sektori asutused loetelust välja. Komisjon jälgib ja hindab asjakohaseid muutusi kolmandates riikides ja võib täiendava erandi igal ajal läbi vaadata. 
            
            
               (4)Hiina Rahvavabariigilt saadud teavet arvesse võttes koostas ja esitas komisjon Euroopa Parlamendile ja nõukogule aruande, milles hindas Hiina Rahvapanga rahvusvahelist kohtlemist. Selles aruandes
                  5
                jõuti järeldusele, et on asjakohane teha Hiina Rahvapangale määruse (EL) nr 600/2014 kohastest kauplemiseelse ja -järgse läbipaistvuse nõuetest erand. Seetõttu tuleks Hiina Rahvapank lisada delegeeritud määruses (EL) 2017/1799 sätestatud loetellu avaliku sektori asutustest, kelle suhtes kohaldatakse erandit.
            
            
               (5)Käesoleva määrusega ette nähtud meetmed on kooskõlas Euroopa väärtpaberikomitee eksperdirühma seisukohtadega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2017/1799 lisa asendatakse käesoleva määruse lisa tekstiga. 
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 14.3.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
               
               
                  
                     (2)
                  
                        Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014).
               
               
                  
                     (3)
                  
                        Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
               
               
                  
                     (4)
                  
                        ELT L 173, 12.6.2014, lk 84.
               
               
                  
                     (5)
                  
                        Komisjoni aruanne Euroopa Parlamendile ja nõukogule finantsinstrumentide turgude määruse (MiFIR) raames Hiina Rahvapangale erandi tegemise kohta [COM(2019) 143, 14.3.2019].
               
            
      
    ---documentbreak--- 
      
         
         
            
               LISA 
            
            
               1.Austraalia:
            
            
               –Austraalia Reservpank
            
            
               2.Brasiilia:
            
            
               –Brasiilia Keskpank
            
            
               3.Kanada:
            
            
               –Kanada Pank
            
            
               4.Hongkongi erihalduspiirkond:
            
            
               –Hongkongi rahandusamet
            
            
               5.India:
            
            
               –India Reservpank
            
            
               6.Jaapan:
            
            
               –Jaapani Pank
            
            
               7.Mehhiko:
            
            
               –Mehhiko Pank
            
            
               8.Hiina Rahvavabariik:
            
            
               –Hiina Rahvapank
            
            
               9.Korea Vabariik:
            
            
               –Korea Pank
            
         
         
            
               10.Singapur:
            
            
               –Singapuri rahandusamet
            
            
               11.Šveits:
            
            
               –Šveitsi Keskpank
            
            
               12.Türgi:
            
            
               –Türgi Vabariigi Keskpank
            
            
               13.Ühendkuningriik:
            
            
               –Inglise Pank
            
            
               14.Ameerika Ühendriigid:
            
            
               –
                     Föderaalreservi süsteem
            
            
               15.Rahvusvaheliste Arvelduste Pank